b'\n_START_ARTICLE_\nChristian Engstrand\n_START_SECTION_\nSeuraura\n_START_PARAGRAPH_\nEngstrand on Link\xc3\xb6pings HC:n kasvatti. H\xc3\xa4nell\xc3\xa4 oli kaudella 2005\xe2\x80\x932006 J20 SuperElitin paras p\xc3\xa4\xc3\xa4stettyjen maalien keskiarvo (1.95) ja torjui joukkueensa kauden p\xc3\xa4\xc3\xa4tteeksi mestaruuteen. Kaudella 2007\xe2\x80\x932008 Engstrand puki Link\xc3\xb6pingin paidan kuuteen Elitserien-otteluun, mutta ei saanut kuitenkaan peliaikaa. H\xc3\xa4n debytoi kuitenkin miesten peleiss\xc3\xa4 pelattuuaan suurimman osan kaudestaan lainalla HockeyAllsvenskan-joukkue IK Oskarshamnissa, kuten my\xc3\xb6s seuraavan kauden 2008\xe2\x80\x932009, jolloin Engstrand puki my\xc3\xb6s kolmeen Elitserien-otteluun._NEWLINE_Kaudella 2009\xe2\x80\x932010 Engstrand debytoi Elitserieniss\xc3\xa4, jossa h\xc3\xa4n pelasi Fredrik Norrenan p\xc3\xa4\xc3\xa4asiallisena kakkosmaalivahtina 13 runkosarja- ja nelj\xc3\xa4 playoff-ottelua. Kaudella 2010\xe2\x80\x932011 h\xc3\xa4n pelasi liigassa seitsem\xc3\xa4n runkosarja- ja yhden playoff-ottelun. Engstrand haki kauden aikana my\xc3\xb6s kuusi ottelua pelituntumaa Allsvenskan-joukkue IF Troja-Ljungbyst\xc3\xa4. Kaudella 2011\xe2\x80\x932012 h\xc3\xa4n pelasi Link\xc3\xb6pingiss\xc3\xa4 13 runkosarjaottelua. Huhtikuussa 2012 Engstrand teki joukkueen kanssa kaksivuotisen jatkosopimuksen. Samalla Link\xc3\xb6ping kertoi erottaneensa ykk\xc3\xb6svahti Fredrik Norrenan, johon syyn\xc3\xa4 pidettiin my\xc3\xb6s h\xc3\xa4nen asenneongelmiaan._NEWLINE_Engstrand nousi kaudella 2012\xe2\x80\x932013 Link\xc3\xb6pingin p\xc3\xa4\xc3\xa4asialliseksi ykk\xc3\xb6smaalivahdiksi ja torjui 34 runkosarja- ja yhdeks\xc3\xa4ss\xc3\xa4 playoff-ottelussa. H\xc3\xa4n torjui kauden aikana kuusi nollapeli\xc3\xa4. Link\xc3\xb6ping eteni Elitserienin v\xc3\xa4lieriin. Elokuussa 2014 Engstrand teki sopimuksen KHL:n kroatialaisjoukkue Medve\xc5\xa1\xc4\x8dak Zagrebin kanssa. H\xc3\xa4nen visiittins\xc3\xa4 sinne j\xc3\xa4i kuitenkin hyvin lyhyeksi; Engstrand pelasi yhden harjoitusottelun it\xc3\xa4valtalaista Klagenfurter AC:t\xc3\xa4 vastaan p\xc3\xa4\xc3\xa4st\xc3\xa4en ottelussa seitsem\xc3\xa4n maalia. H\xc3\xa4nen otteensa eiv\xc3\xa4t vastanneet lopulta Medve\xc5\xa1\xc4\x8dakin seurajohdon odotuksia ja Engstrandin sopimus purettiin. Syyskuussa h\xc3\xa4n palasi lyhyell\xc3\xa4 sopimuksella kotimaahansa ja siirtyi Allsvenskan-joukkue AIK IF:\xc3\xa4\xc3\xa4n paikkaamaan Robin Rahmin loukkaantumista ja Gustaf Lindvallin perheenlis\xc3\xa4yksest\xc3\xa4 johtunutta poissaoloa. Marraskuussa Engstrand siirtyi loppukauden 2014\xe2\x80\x932015 kattaneella sopimuksella It\xc3\xa4vallan Erste Bank Eishockey Ligan unkarilaisjoukkue Feh\xc3\xa9rv\xc3\xa1r AV19:n maalinsuulle. H\xc3\xa4nen kauteensa mahtui my\xc3\xb6s varsin nolo moka ottelussa EHC Linzi\xc3\xa4 vastaan, kun h\xc3\xa4n luisteli irtokiekkoa vastaan ja yritti ohjata sen r\xc3\xa4nniin, mutta Engstrand toimittikin kiekon vahingossa suoraan omaan maaliin._NEWLINE_Kaudeksi 2015\xe2\x80\x932016 Engstrand siirtyi vuoden mittaisella sopimuksella SM-liigajoukkue Espoo Bluesiin. H\xc3\xa4n jakoi varsin tasaisesti joukkueen torjuntavastuun Kaapo K\xc3\xa4hk\xc3\xb6sen kanssa ja pelasi 35 runkosarja- ja kuusi Mestarien liigan ottelua. Lokakuussa 2016 Engstrand palasi kotimaahansa ja siirtyi alustavasti kuukauden mittaisella sopimuksella Allsvenskan-joukkue Mora IK:n maalinsuulle. H\xc3\xa4n jatkoi siell\xc3\xa4 kauden loppuun. Engstrand jakoi runkosarjassa varsin tasaisesti joukkueen torjuntavastuun Mattias Petterssonin kanssa, mutta h\xc3\xa4n kantoi SHL:n nousukarsintasarjassa Moran torjuntavastuun kokonaan ja oli kauden p\xc3\xa4\xc3\xa4tteeksi nostamassa joukkuetta SHL:\xc3\xa4\xc3\xa4n. Huhtikuussa 2017 Engstrand teki Moran kanssa kaksivuotisen jatkosopimuksen.\n_START_SECTION_\nMaajoukkueura\n_START_PARAGRAPH_\nEngstrand on pelannut kolme nuorten maaottelua.'